VIDES KONSULTATĪVĀ PADOME

Nodibinājumi: „Latvijas Dabas fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”,„Vides aizsardzības klubs”, „Latvijas Makšķernieku asociācija”, „Zaļā brīvība”, „Ekodizaina kompetences centrs”, „Latvijas Botāniķu biedrība „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „Saldus rajona attīstības biedrība”, ” Korporatīvās ilgtspējas un atbildības institūts”, un biedrība „Baltijas Vides forums”, Biķernieku meža aizsardzības biedrība,

**Rīga, Peldu iela 26/28, LV-1494**

15.03.2023.

Nr.1-10.

Vides aizsardzības un reģionālās

 attīstības ministrijai

pasts@varam.gov.lv

es@varam.gov.lv

*Par pozīciju par priekšlikumu Eiropas Parlamenta un padomes direktīvai par komunālo notekūdeņu attīrīšanu (pārstrādātā redakcija)*

Vides konsultatīvās padomes (turpmāk - VKP) atbilstošās jomas eksperti un organizācijas izskatījušas nacionālo pozīciju “Priekšlikums Komunālo notekūdeņu direktīvas pārskatīšanai” (turpmāk – Priekšlikums) un aicina Vides aizsardzības un reģionālās attīstības ministriju **pārskatīt nacionālo pozīciju** šādos aspektos:

* 3.pants: Pozīcijā tiek piedāvāts vēlāks izpildes termiņš attiecībā savākšanas (kanalizācijas) sistēmām aglomerācijās ar CE 1000-2000, kā arī piedāvātas iespējas izmantot decentralizētās kanalizācijas sistēmas (DKS). Tā kā Latvijā jaunais nosacījums pēc savākšanas sistēmām attiektos uz 78 aglomerācijām ar CE 1000-2000 un zinot, ka šādas vajadzības Latvijas politikas dokumentos un attiecīgos finanšu plānos nav paredzētas 2027.gada periodam, tad attiecīgi Priekšlikumā piedāvātais termiņš savākšanas sistēmu izveidei līdz 2030.gadam būtu neizpildāms. Taču VKP nevar piekrist termiņa pārcelšanai līdz 2040.gadam, un ierosina kā termiņu noteikt līdz 2035.gadam, kas nozīmētu, ka šīs jomas vides investīcijas būtu atzīstamas kā viena no prioritātēm nākamajā plānošanas periodā (2028.-2033.gadam).
* 4.pants: ņemot vērā Latvijas apdzīvotības struktūru, kvalitatīvās DKS varētu būt viens no alternatīviem risinājumiem piesārņojuma slodzes mazināšanai. Tomēr arī individuālām sistēmām būtu nosakāmi attīrīšanas standarti, kā to piedāvā Priekšlikums.
* 5.pants: atbalstīt Priekšlikumu, ka integrētais plāns komunālo notekūdeņu apsaimniekošanai aglomerācijās > 100 000 CE būtu jāizstrādā līdz 31.12.2030. Šī Priekšlikuma punkts attiektos tikai uz Rīgas aglomerāciju. Lai arī tēma ir aizaicinoša, tomēr Rīga jau aktīvi strādā pie šī jautājuma, tiek plānota lietusūdeņu pārvaldība, tiks izstrādāts pilsētas zaļināšanas plāns, kura ietvaros arī skatīti lietusūdeņu pārvaldība jautājumi. Direktīvas prasības būtu papildus stimuls šī tēmas ātrākai risināšanai. Turklāt šai tēmai ir iespējams finansiāls atbalsts, piesakot dažādus starptautiskus projektus. Ņemot vērā klimata pārmaiņu ietekmi un pašvaldībās jau notiekošās aktivitātes, izstrādājot pielāgošanās stratēģijas, kurās ir ietverti arī lietusūdeņu pārvaldības jautājumi, svarīgi būtu jau savlaicīgi stratēģijās iekļaut arī šīs jaunās direktīvas prasības. Tas nozīmētu, ka būtu jāatbalsta Priekšlikumā ietvertās termiņa prasības (31.12.2035) attiecībā uz aglomerācijām 10 000-100 000 CE.
* 5: pants: ierosinām, ka Priekšlikumu papildināt ar nosacījumu, ka “integrētais plāns komunālo notekūdeņu apsaimniekošanai” var tikt izstrādāts un pieņemts kā cita plānošanas vai apsaimniekošanas dokumenta sastāvdaļa, tādejādi nodrošinot lielāku integrāciju. Latvijas gadījumā tas varētu būt kā teritorijas attīstības plānošanas dokuments.
* 7. pants: ņemot vērā Latvijas iekšējo ūdeņu slikto ekoloģisko kvalitāti, eitrofikācijas problēmas un nepieciešamību sasniegt arī HELCOM mērķus fosfora slodzes samazināšanā, **atbalstam Priekšlikumu, ka tiek noteikti jauni standarti notekūdeņu attīrīšanai, bet nevaram piekrist nacionālā pozīcijā ierakstītajam, ka “*Latvijas interesēs būtu arī mazāk strikti attīrīšanas normatīvi****”.*
* 26.pants: **VKP kategoriski iebilst pret apgalvojumu, ka nav iespējams pierādīt nodarīto kaitējumu cilvēka veselībai, kas radies, neievērojot vides prasības.** Mūsdienu zinātniskās metodes ir izstrādātas un publicētas tāpēc, lai būtu iespēja tās izmantot un pierādīt tiesiskā ceļā, ka cilvēku veselībai ir nodarīti kaitējumi un tie būtu kompensējami.

Kopumā VKP izprot, ka Priekšlikumā izvirzītās jaunās prasību sasniegšanai būs nepieciešami papildus finanšu resursi, taču tas nevar būt arguments mazināt izvirzītos vides standartus piesārņojuma mazināšanā, ņemot vērā esošo ūdeņu stāvokli un nepieciešamību sasniegt izvirzītos vides politikas mērķus šajā jomā.

Ar cieņu,

Vides konsultatīvās padomes priekšsēdētājs  Juris Jātnieks

Sagatavoja: Kristina.Veidemane@bef.lv

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU